ສະຖານເອກອັກຄະລັດຖະທູດ ແຫ່ງ ສປປ ລາວ ປະຈໍາຣາຊະອານາຈັກ ກໍາປູເຈຍ ໄດ້ຈັດການ ແຂ່ງຂັນກິລາ ມິດຕະພາບ ກັບກະຊວງການຕ່າງປະເທດ ແລະ ຮ່ວມມືສາກົນ ແຫ່ງ ຣາຊະອານາຈັກ ກໍາປູເຈຍ ຢູ່ ສະຖານເອກອັກຄະລັດຖະທູດ ແຫ່ງ ສປປ ລາວ ເພື່ອຂໍ່ານັບຮັບຕ້ອນວັນສ້າງຕັ້ງສາຍພົວພັນການທູດ ລາວ-ກຳປູເຈຍ ຄົບຮອບ 60 ປີ (15/06/1956-15/06/2016) ໃນວັນສຸກ, ທີ 10 ມິຖຸນາ 2016 ໂດຍມີ ພະນະທ່ານ ອຸງ ຊຽນ, ຮອງລັດຖະມົນຕີກະຊວງການຕ່າງປະເທດ ແລະ ຮ່ວມມືສາກົນ ແຫ່ງ ຣາຊະອານາຈັກ ກໍາປູເຈຍ ພ້ອມດ້ວຍພັນລະຍາ, ພະນະທ່ານ ປຣະສິດ ໄຊຍະສິດ, ເອກອັກຄະລັດຖະທູດ ວິສາມັນຜູ້ມີອໍານາດເຕັມ ແຫ່ງ ສປປ ລາວ ປະຈໍາ ຣາຊະອານາຈັກ ກໍາປູເຈຍ ເປັນກຽດເຂົ້າຮ່ວມຊົມການແຂ່ງຂັນ ນອກຈາກນັ້ນຍັງມີ ທ່ານ ຫົວໜ້າ ແລະ ຮອງຫົວໜ້າກົມ ອາຊີ I ແລະ ກົມພິທີການທູດ ພ້ອມດ້ວຍພະນັກງານຈາກກະຊວງການຕ່າງປະເທດ ແລະ ຮ່ວມມືສາກົນ, ສະຖານທູດລາວ ແລະ ນັກສຶກສາລາວເຂົ້າຮ່ວມ ໂດຍມີການແຂ່ງຂັນ 3 ປະເພດກິລາຄື: ກິລາຕີດອກປີກໄກ່, ກິລາເປຕັງ ແລະ ກິລາປິ່ງປ່ອງ ໂດຍມີການແຂ່ງຂັນຂອງທີມຍິງ ແລະ ທີມຊາຍ ເພື່ອຊິງຂັນລາງວັນທີ 1 ແລະ ລາງວັນທີ 2 ໃນແຕ່ລະປະເພດກິລາ, ການຈັດການແຂ່ງຂັນກິລາດັ່ງກ່າວ ເພື່ອເປັນການຮັດແໜ້ນສາຍພົວພັນມິດຕະພາບ ແລະ ການຮ່ວມມືທີ່ດີຖານບ້ານໃກ້ເຮືອນຄຽງທີ່ມີມູນເຊື້ອມາແຕ່ບູຮານນະການ ກໍຄືການສ້າງຄວາມສາມັກຄີຮັກແພງກັນລະຫວ່າງກະຊວງ ແລະ ສະຖານທູດ. ການແຂ່ງຂັນແມ່ນໄດ້ດຳເນີນໄປດ້ວຍບັນຍາກາດຟົດຟື້ນມ່ວນຊື່ນ ແລະ ຄວາມສາມັກຄີອັນແຫນ້ນແຟ້ນ. ພາຍຫຼັງສໍາເລັດການແຂ່ງຂັນກໍໄດ້ມີການມອບລາງວັນ ແລະ ຮ່ວມພາເຂົ້າສາມັກຄີ ພ້ອມທັງມ່ວນຊື່ນລໍາວົງສາມັກຄີຮ່ວມກັນ.